31999D0337
L 132/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 26 април 1999 година
за подписването от страна на Европейската общност на Споразумението относно Международната програма за опазване на делфините
(1999/337/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 43, във връзка с член 228, параграф 2, първо изречение и член 228, параграф 3, алинея първа от него,
като взе предвид предложението на Комисията,
(1)
Като има предвид, че Общността е упълномощена да приеме мерки за опазването и управлението на рибните ресурси и да сключва споразумения с други страни или международни организации.
(2)
Като има предвид, че Общността е договаряща се страна по Конвенцията на Организацията на обединените нации по морско право, която задължава всичките членове на международната общност да си сътрудничат при опазването и управлението на биологичните ресурси на морето.
(3)
Като има предвид, че Общността е подписала Споразумение относно прилагането на Конвенцията на Организацията на обединените нации по морско право от 10 декември 1982 г., свързано с опазването и управлението на трансгранично преминаващите рибни запаси и запасите от далекомигриращи риби.
(4)
Като има предвид, че 35-та Междуправителствена среща по опазването на рибата тон и на делфините в източната част на Тихия океан прие през м. февруари 1998 г. Споразумението относно Международната програма за опазване на делфините.
(5)
Като има предвид, че целите на споразумението включват прогресивното намаляване на случайната смъртност при делфините в риболовни райони, в които се лови риба тон с мрежи гъргър, в източната част на Тихия океан, до нива, приближаващи към нула, посредством определянето на годишни граници и дългосрочна устойчивост на запасите от риба тон в Зоната на споразумението.
(6)
Като има предвид, че рибарите в Общността ловят риба от рибните запаси с риба тон в Зоната на споразумението и като има предвид, че е в интерес на Общността да играе ефективна роля в прилагането на споразумението; като има предвид, че съгласно член ХIV от споразумението, Междуамериканската комисия за тропическа риба тон (IATTC) следва да играе съществена роля в координиране прилагането на споразумението и като има предвид, че много мерки по прилагането му ще бъдат приети в рамките на IATTC; като има предвид, че следователно е необходимо Общността да се присъедини към споразумението едновременно с нейното присъединяване към IATTC.
(7)
Като има предвид, че споразумението е отворено за подписване във Вашингтон от 15 май 1998 г. до 14 май 1999 г. от държави с крайбрежна линия, граничеща със Зоната на споразумението и от държави или регионални организации за икономическа интеграция, които са членки на IATTC или чиито кораби ловят риба тон в Зоната на споразумението през периода, през който споразумението е отворено за подпис.
(8)
Като има предвид, че подписването на споразумението е първа стъпка към по-късното му одобрение от Общността в съответните процедури на Договора за създаване на Европейската общност,
РЕШИ:
Член 1
Европейската общност подписва Споразумението относно Международната програма за опазване на делфините, което подлежи на одобрение от нейна страна.
Текстът на споразумението е приложен към настоящото решение.
Член 2
С настоящото се разрешава на председателя на Съвета да определи лицето, което ще има пълномощията да подпише споразумението от името на Общността.
Съставено в Люксембург на 26 април 1999 година.